Theresa Berg Andersen (SF), 2024-10-11:
Tak for det, tak for ordet.
Hvor er det bare skønherligt at stå her som nyt medlem af udvalget og høre debatlysten.
Det betyder jo, at det her virkelig er noget, der ligger os på sinde.
Jeg vil starte ud med at sige, at jeg er meget stor tilhænger af at fjerne alt, hvad der hedder administrativt bøvl og bureaukrati i vores daginstitutioner.
Det handler om den tid, som tager opgaver eller tid væk fra vores børn, specielt når den her tid også er knap.
Samtidig er det også vigtigt, at vi går klogt og rigtigt til opgaven, så vi ikke ender med at fjerne nogle krav, som har stor pædagogisk værdi for vores børn.
Selv har jeg været dagtilbudsleder i Vesthimmerlands Kommune i 15 år, og jeg har siddet med flere af de her elementer, som det her lovforslag egentlig også indeholder.
Jeg har bl.a. været med til at udforme de allerførste læreplaner – jeg tror, det var i 2004 – og dengang, det indrømmer jeg gerne, var jeg enormt skeptisk.
Jeg var skeptisk over for, at læreplanerne blev implementeret, og at vi lige pludselig skulle til at skrive noget faglighed ned på et stykke papir, og jeg spurgte mig selv: Jamen har man ikke tillid nok til, at pædagogerne kan deres faglige stof?
Men jeg bliver også nødt til at indrømme, at de her læreplaner gennem tid var af stor værdi, også fordi det blev tydeligt for mig, at vi igennem det her fik et stort og fagligt fælles sprog.
Samtidig lærte jeg også at sætte pris på, at de her læreplaner var skriftlige.
Skriftlighed giver et fælles pejlemærke, så man kan gå tilbage på et tidspunkt og kigge på, om vi også gør det, vi tror vi gør.
I SF går vi derfor til forslaget her om at fjerne skriftligheden med en vis ambivalens, men jeg erkender også, at den her skriftlighed selvfølgelig tager tid og ressourcer.
Derfor tror jeg også, at vi skal sætte det her i søen, men vi skal følge det med en vis skepsis.
Vi er i SF klar til at bakke op om den del, men vi kommer som sagt til at følge det, også det her med evaluering hvert andet år.
Den næste halvdel af det her lovforslag handler om at afskaffe retten til en deltidsplads, hvor man reducerer forældrebetalingen, mens begge forældre er på barsel.
Her er vi meget mere skeptiske.
Flere og flere partier har været på banen med deres familiepolitik, og det er positivt.
Vi ser, hvordan det her skaber mere fleksibilitet i forældrenes hverdag.
Når man afskaffer den her ret giver man også kommunerne selv mulighed for at vurdere behovet for en deltidsplads, men vi er bange for, at muligheden for at få en deltidsplads kan komme til at afhænge af, hvilken kommune man bor i.
Med andre ord risikerer vi, at nogle forældre får mulighed for at investere i deres hverdag på det her område, mens andre ikke gør.
Vi synes, at det skal give mere fleksibilitet til familierne at have et valg.
Af den grund ønsker vi også i udvalgsbehandlingen at spørge ind til, hvad kommunernes praksis er i forhold til tildelingen af deltidspladser generelt, og om der eksisterer nogle forskelle blandt kommunerne, for det mener vi der gør.
Lovforslagets sidste del her handler om, at kommunerne ikke længere skal beskrive, hvordan tilsynet med dagtilbuddene udføres, samtidig med at kommunerne får større frihed til at vælge, hvilke data der skal ligge til grund for tilsynet.
Her har vi i SF særlig hæftet os ved de høringssvar, hvor samtlige institutioner og organisationer er imod på nær KL.
Ligesom BUPL mener vi faktisk, det er vigtigt at have en vis gennemsigtighed i tilsynsbesøgene, så daginstitutionerne ved, hvordan proceduren er, når de skal vurderes.
Derfor kan vi ikke bakke op om den her del af forslaget.
Vi kunne godt have tænkt os, at ministeren havde inviteret os ind til drøftelse af lige nøjagtig de her elementer for at kvalificere det bud, der ligger i dag.
For at opsummere vil jeg sige, at det er vigtigt for SF at undersøge konsekvenserne af dele af lovforslaget i udvalgsbehandlingen, før vi tager endelig stilling til disse.
I den forbindelse skal vi tage højde for, om der i lovforslaget ligger en samlelovsproblematik.
Det kunne jo være, at vi skulle dele lovforslaget op.
Jeg skal hilse fra De Radikale og sige, at de stemmer gult til det her forslag.